COCA เป็นร้านอาหารเก่าแก่อีกร้านหนึ่งในสยามสแควร์ ปัจจุบันมีสาขาถึง 8 สาขาด้วยกันแต่ร้านนี้เป็นสาขาเก่าแก่ที่สุดที่ยังเหลืออยู่ ภายในร้านตกแต่งใหม่ดูทันสมัยสะอาดสอ้าน พนักงานบริการดีใส่เครื่องแบบด้วยเสื้อสีครีมกางเกงดำคาดผ้ากันเปื้อนสีดําดูเป็นระเบียบเรียบร้อยดี ร้านนี้มีชื่อในเรื่องสุกี้ยากี้น้ำจิ้มรสชาติจัดจ้าน แต่วันนี้มาคนเดียวเลยไม่ได้ลอง 

อาหารที่ได้สั่งมาวันนี้ก็มี

-บะหมี่เกี๊ยวเป็ดย่าง 138฿ ได้เส้นบะหมี่หยกสีเขียวกับเกี๊ยวลวกและเป็ดย่าง เส้นบะหมี่หยกให้มาอย่างเยอะ เส้นแข็งรสชาติไม่ค่อยถูกปากผมเท่าไหร่ เกี๊ยวอร่อยเนื้อแน่น เป็ดย่างเนื้อนิ่มหนังกรอบ แต่รสค่อนข้างเค็มไปหน่อยและให้เป็ดมาน้อยเมื่อเทียบกับปริมาณของเส้นบะหมี่

-เป็ดย่างจานเล็ก เนื้อเป็ดนิ่มแต่เนื้อเป็ดชิ้นบางไปหน่อย หนังค่อนข้างกรอบ น้ำราดเป็ดรสออกเค็มไปหน่อย

-ติ่มซำที่ลองก็มี ซี่โครงหมูนึ่งเต๋าซี่ 68฿ ขนมจีบกุ้ง 88฿ และฮะเก๋า 88฿ ติ่มซำทํามาดีเนื้อแน่น กุ้งเป็นกุ้ง ซี่โครงหมูมีกระดูกอ่อนให้เคี้ยวกรุบๆรสชาติอร่อยทุกอย่างเลยสำหรับติ่มซำที่ได้ลองวันนี้

บรรยากาศในร้านดูเงียบสงบดี ตัดกับบรรยากาศด้านนอกของสยามสแควร์ตอนเย็น ซึ่งทุกที่ทางเต็มไปด้วยผู้คน ในร้านติดแอร์เย็นฉ่ำ สำหรับอาหารที่ผมชอบก็เป็นติ่มซำครับแนะนำเลย